কথা ছিল, বায়নাও ছিল, কোথাও এক রাত কাটিয়ে আসার। তাই পাড়া থেকে পনেরো জনের দলটা বেরিয়ে পড়ল কুয়াশাঘেরা এক সকালে। গন্তব্য বসিরহাটের কাছে টাকি। এক প্রস্থ চা খেয়ে গাড়িতে উঠলেও বানতলার কাছে নামা হল ধুমায়িত চায়ের চাহিদায়। জাঁকিয়ে ঠান্ডা অনেক বছর পরে উপভোগ করা। তাই আনন্দের ঢেউ জেগেছে চার দিকে। গাড়ি ছুটেছে পিকনিক পার্টি নিয়ে। ভোরের ঘুম ভাঙিয়ে গান ছুটেছে গতির টানে। প্রাতরাশের প্যাকেট গাড়িতে শেষ করে হাসিঠাট্টায় মেতে ওঠা। বেলা কিছুটা হলেও গড়িয়েছে। গাড়ি থামল গেস্ট হাউসের দরজায়। লাগেজ নামিয়ে বেরিয়ে পড়া ইছামতীর ধারে।